KOMISJONI MÄÄRUS (EÜ) nr 1900/2000,

7. september 2000,

millega muudetakse määrust (EÜ) nr 2342/1999, millega kehtestatakse veise- ja vasikalihasektori lisatasukavade üksikasjalikud rakenduseeskirjad

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 17. mai 1999. aasta määrust (EÜ) nr 1254/1999 veise- ja vasikalihaturu ühise korralduse kohta,1 eriti selle artikli 11 lõiget 5, artikli 13 lõiget 5, artiklit 20 ja artikli 50 teist taanet,

ning arvestades järgmist:

1) Komisjoni 28. oktoobri 1999. aasta määruse (EÜ) nr 2342/1999 (millega kehtestatakse veise- ja vasikalihaturu ühist korraldust käsitleva nõukogu määruse (EÜ) nr 1254/1999 üksikasjalikud rakenduseeskirjad lisatasukavade kohta,2 muudetud määrusega (EÜ) nr 1042/20003) artiklis 32 sätestatud tootmise ekstensiivistamistoetuse kohaldamiseks määratakse põllumajandusettevõtte loomkoormus kindlaks asjaomasel kalendriaastal ettevõttes olevate pullide, lehmade ja mullikate arvu põhjal. Kui episootia korral otsustavad pädevad veterinaarasutused keelata loomade väljaviimise tootmisüksusest, ei tohi ühtki looma tootmisüksusest välja viia, välja arvatud tapmise eesmärgil. Selliseid loomi võetakse arvesse põllumajandusettevõtte loomkoormuse määramisel, mille tõttu võidakse tootja välja arvata ekstensiivistamistoetuse saajate hulgast. Selleks, et vältida hoolsa tootja karistamist temast sõltumatute asjaolude pärast, tuleks alates uue lisatasukava kehtestamisest loomkoormuse määramiseks kohaldada ettevõttes kõnealuse aja jooksul, arvestades, et kõnealust aega pikendatakse loomade tapmise võimaldamiseks teatava arvu päevade võrra, registreeritud loomühikute arvu suhtes kindlat paranduskoefitsienti tingimusel, et tootja täidab teatavad kohustused ja ekstensiivistamise põhimõtet ei rikuta.

2) Nõukogu 28. detsembri 1992. aasta määruse (EMÜ) nr 3950/92 (millega piima- ja piimatootesektoris kehtestatakse lisamaks,4 muudetud komisjoni määrusega (EÜ) nr 749/20005) artiklis 4 ja nõukogu 17. mai 1999. aasta määruse (EÜ) nr 1255/1999 (piima- ja piimatooteturu ühise korralduse kohta,6 muudetud määrusega (EMÜ) nr 1670/20007) artikli 16 lõikes 3 kasutatakse mõistet "kasutuses olev" individuaalse piimakvoodi kohta. Määruse (EÜ) nr 2342/1999 artikli 32 lõike 8 punktis a kasutatakse aga samale kriteeriumile viidates sõna "kehtestatakse". Õigusliku selguse huvides tuleks ühe ja sama kriteeriumi puhul kasutada alati sama väljendit. Kõnealune sõnastuse probleem tuleks lahendada, et kohaldada ühtset sõnastust alates uue lisatasukava kehtestamisest.

3) Määruse (EÜ) nr 2342/1999 artikli 35 lõikes 1 sätestatud loomapidamise abitaotluste esitamise maksimaalne kuuekuuline tähtaeg on osutunud loomade tapmise eest makstava lisatasu puhul ebapiisavaks meetme kohaldamise esimesel aastal ilmnenud infotehnoloogilise andmebaasiga seotud probleemide tõttu. Järelikult tuleks alates uute lisatasukavade kehtestamisest anda liikmesriikidele võimalus pikendada kõnealust tähtaega 2000. aasta esimeste kuude jooksul tapetavate või eksporditavate loomade puhul ning määrata kõnealuse pikendamise lõppkuupäev.

4) Ammlehmade eest ja loomade tapmise eest makstavate erilisatasude puhul sätestatakse määruse (EÜ) nr 2342/1999 artiklis 41 võimalus maksta tootjatele toetussummast teatav protsent ettemaksena. Kõnealune võimalus puudub määruse (EÜ) nr 1254/1999 artiklis 14 osutatud lisatoetuste puhul. Kõnealuste toetusesummade maksmise nõuetekohase korraldamise hõlbustamiseks tuleks liikmesriikidel lubada teha lisatoetuste puhul maksimaalseid ettemakseid.

5) Määruse (EÜ) nr 2342/1999 artiklis 43 sätestatakse eeskiri lisatasusummade ja ekstensiivistamistoetuse ümberarvestamiseks riigi vääringusse. Lisatoetuste eelarvesse kirjendamise selguse ja järjepidevuse huvides tuleks kõnealust eeskirja kohaldada ka lisatoetuste suhtes.

6) Vastavalt määruse (EÜ) nr 1254/1999 artikli 13 lõikele 4 mägipiirkondades asuvate põllumajandusettevõtete tootjatele antava ekstensiivistamistoetuse saamise tingimustele vastavate lüpsilehmade arv määratakse kindlaks määruse (EÜ) nr 2342/1999 artikli 32 lõikes 8. Nimetatud artikli kohaselt on kõnealune arv võrdne lüpsilehmade arvuga, keda on vaja individuaalse piimakvoodi täitmiseks, mis kehtestatakse tootjatele 31. märtsil enne lisamaksukava 12kuulise rakendusaja algust asjaomasel kalendriaastal. Mägipiirkondades asuvatelt tootjatelt, kes peavad nii ekstensiivistamistoetuse saamise tingimustele vastavaid lüpsilehmi kui ka muude otsetoetuste saamise tingimustele vastavaid loomi, võib nõuda viitamist individuaalsete piimakvootide kindlaksmääramise kahele eri kuupäevale. Sel juhul tuleks vastavalt määruse (EÜ) nr 1254/1999 artiklile 50 sätestada erimeetmed, et lihtsustada kõnealuse kava haldamist ja selle kohaldamist kõnealuste tootjate poolt. Asjaomastele liikmesriikidele tuleks anda võimalus määrata 1. aprill tootjatele kehtestatud individuaalse piimakvoodi täitmiseks vajalike lüpsilehmade arvu kontrollpäevaks, nagu teistsuguste asjaolude jaoks on juba määruse (EÜ) nr 2342/1999 artikliga 44a kehtestatud. Kõnealust meedet kohaldatakse alates 2001. aastast kuni 2004. aasta lõpuni ehk otsetoetuste tegeliku kohaldamiseni piima- ja piimatootesektoris.

7) Käesoleva määrusega ettenähtud meetmed on kooskõlas veise- ja vasikalihaturu korralduskomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Määrust (EÜ) nr 2342/1999 muudetakse järgmiselt.

1. Artiklit 32 muudetakse järgmiselt:

1) lõike 8 punktis a asendatakse sõnad "kehtestatakse tootjale" sõnadega "on tootja kasutuses";

2) lisatakse järgmine lõige:

"11. Juhul kui pädevad veterinaarasutused otsustavad, et ühtki looma ei tohi tootmisüksusest välja viia, välja arvatud tapmise eesmärgil, korrutatakse käesoleva artikli kohaldamiseks põllumajandusettevõttes registreeritud loomühikute arv koefitsiendiga 0,8.

Kõnealust meedet kohaldatakse üksnes ajal, mil kehtib eespool nimetatud otsus, ja sellele järgneva 20 päeva jooksul tingimusel, et tootja on pädevale asutusele otsuse tegemisele järgneva 10 päeva jooksul kirjalikult teatanud asjaomaste loomade olemasolust ning on võtnud kõik vajalikud meetmed episootia puhkemise vältimiseks või tõkestamiseks."

2. Artikli 35 lõike 1 teisele lõigule lisatakse järgmine lause:

"Liikmesriigid võivad otsustada, et 2000. aastal pikendatakse esimese kvartali jooksul tapetud või eksporditud loomade puhul abitaotluste esitamise tähtaega hiljemalt 30. septembrini 2000."

3. Artiklit 41 muudetakse järgmiselt:

1) lõikesse 1 lisatakse kolmas lõik:

"Peale selle võivad liikmesriigid halduskontrollide ja kohapeal läbiviidavate kontrollide põhjal otsustada, et tootjatele tehakse määruse (EÜ) nr 1254/1999 artiklis 14 osutatud lisatoetuste puhul ettemakse maksimaalselt 60 % ulatuses.";

2) lõike 1 viimane lõik asendatakse järgmisega:

"Ettemakset ei tohi teha enne selle kalendriaasta 16. oktoobrit, milleks lisatasu taotletakse või mil lisatoetus antakse.";

3) lõige 2 asendatakse järgmisega:

"2. Lõplik lisatasu või lisatoetuse summa võrdub tootjale ettenähtud lisatasu või lisatoetuse summa ja ettemakse vahega."

4. Artikkel 43 asendatakse järgmisega:

"Artikkel 43

Ümberarvestamine riigi vääringusse

Lisatasusummad, tootmise ekstensiivistamistoetus ja lisatoetused arvestatakse ümber riigi vääringusse artikli 42 kohaselt kindlaksmääratavale arvelevõtmisaastale eelnevas detsembris kohaldatavate vahetuskursside keskmise alusel, mis arvutatakse pro rata temporis."

5. Artiklit 44a muudetakse järgmiselt:

1) fraas "ja artikli 31 lõike 2 punktist a" asendatakse fraasiga "artikli 31 lõike 2 punktist a ja artikli 32 lõike 8 punktist a";

2) lisatakse kolmas taane:

" lüpsilehmade arv, pidades silmas ekstensiivistamistoetuse andmist mägipiirkondades asuvates põllumajandusettevõtetes peetavate lüpsilehmade jaoks."

Artikkel 2

Käesolev määrus jõustub seitsmendal päeval pärast selle avaldamist Euroopa Ühenduste Teatajas.

Käesolevat määrust kohaldatakse alates selle jõustumise kuupäevast. Olenemata sellest:

kohaldatakse artikli 1 lõikeid 1 ja 2 alates 1. jaanuarist 2000. Kui aga artikli 1 lõike 1 punktis 2 osutatud teabe esitamise kohustusega seotud juhud esinevad enne käesoleva määruse jõustumist, algab kümnepäevane tähtaeg alates käesoleva määruse jõustumisest,

- kohaldatakse artikli 1 lõiget 5 alates 1. jaanuarist 2001.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 7. september 2000

Komisjoni nimel

komisjoni liige

Franz FISCHLER

1 EÜT L 160, 26.6.1999, lk 21.

2 EÜT L 281, 4.11.1999, lk 30.

3 EÜT L 118, 19.5.2000, lk 4.

4 EÜT L 405, 31.12.1992, lk 1.

5 EÜT L 90, 12.4.2000, lk 4.

6 EÜT L 160, 26.6.1999, lk 48.

7 EÜT L 193, 29.7.2000, lk 10.